סטפני רייס

ביוגרפיה

סטפני רייס נולדה בבריזביין, קווינסלנד. היא מתאמנת תחת הדרכתו של המאמן מייקל בול במועדון השחייה מערב סנט פיטרס בעיר הולדתה.
במשחקי חבר העמים שנערכו במלבורן, אוסטרליה במרץ 2006, זכתה רייס ב-2 מדליות זהב תוך כדי שבירת שיאי תחרות. במשחה ל-200 מטר מעורב אישי בתוצאה של 2:12.90 דקות ובמשחה ל-400 מטר מעורב אישי בתוצאה של 4:41.91 דקות.
באליפות הפאן פסיפיק בשחייה שנערכה בוויקטוריה, קנדה באוגוסט 2006 זכתה רייס בשתי מדליות ארד. במשחה ל-200 מטר מעורב אישי בתוצאה של 2:13.21 דקות, אחרי ויטני מאיירס מארצות הברית (2:10.11 דקות) וקייטי הוף אף היא מארצות הברית (2:11.51 דקות), ובמשחה ל-400 מטר מעורב אישי בתוצאה של 4:41.83 דקות, אחרי הוף (4:36.82 דקות) ואריאנה קוקורס מארצות הברית (4:39.68 דקות).
באליפות העולם בשחייה שנערכה במלבורן בשנת 2007 זכתה רייס ב-2 מדליות ארד. במשחה ל-200 מטר מעורב אישי בתוצאה של 2:11.42 דקות, אחרי הוף (2:10.13 דקות) וקירסטי קובנטרי מזימבבואה (2:10.76 דקות) ובמשחה ל-400 מטר מעורב אישי בתוצאה של 4:41.19 דקות, אחרי הוף שקבעה שיא עולם חדש (4:32.89 דקות) ויאנה מרטינובה מרוסיה (4:40.14 דקות).

שיא עולם ראשון

ב-22 במרץ 2008 במסגרת המבחנים האוסטרלים למשחקים האולימפיים, קבעה רייס את השיא העולמי הראשון שלה במשחה ל-400 מטר מעורב אישי בתוצאה של 4:31.46 דקות. יומיים מאוחר יותר שיפרה רייס את שיאה העולמי השני, הפעם במשחה ל-200 מטר מעורב אישי בתוצאה של 2:08.92 דקות, שיפור לשיאה הוותיק בן ה-10 שנים וחצי של יאניאן הו מסין שעמד על 2:09.72 דקות.

אולימפיאדת השיא

באולימפיאדת בייג'ינג (2008) זכתה רייס ב-3 מדליות זהב. במשחה ל-400 מטר מעורב אישי בשיא עולם חדש בתוצאה של 4:29.45 דקות, לפני קובנטרי, שגם היא שיפרה את השיא הקודם (4:29.84 דקות) והוף שיאנית העולם הקודמת (4:31.71 דקות), במשחה ל-200 מטר מעורב אישי בשיא עולם חדש שני בתוצאה של 2:08.45 דקות, לפני קובנטרי (2:08.59 דקות) שגם הפעם היא שיפרה את שיא העולם הקודם ונטלי קוגלין מארצות הברית (2:10.34 דקות) ובמשחה ל-4x200 מטר חופשי בשיא עולם חדש שלישי בתוצאה של 7:44.31 דקות (כשחיינית ראשונה במשחה קבעה רייס תוצאה של 1:56.60 דקות), לפני סין (7:45.93 דקות) וארצות הברית (7:46.33 דקות). 
באליפות העולם בשחייה שנערכה ברומא, איטליה בשנת 2009 זכתה רייס ב-3 מדליות. מדליית כסף במשחה ל-200 מטר מעורב אישי בשיאי אישי, טוב משיא העולם הקודם שלה בתוצאה של 2:07.03 דקות, אך אחרי אריאנה קוקורס מארצות הברית שקבעה שיא עולם חדש בתוצאה של 2:06.15 דקות ולפני קטינקה הוסו מהונגריה (2:07.46 דקות) ומדליית ארד במשחה ל-400 מטר מעורב אישי בתוצאה של 4:32.29 דקות, אחרי הוסו (4:30.31 דקות) וקובנטרי (4:32.12 דקות). בנוסף, היא זכתה במדליית כסף במשחה שליחות 4x100 מטר מעורב כששחתה בשלב המוקדמות את סגנון הפרפר. במשחה שליחות 4x200 מטר חופשי היא וחברותיה סיימו במקום ה-5 בתוצאה של 7:46.85 דקות אחרי המנצחות מסין שקבעו שיא עולם חדש (7:42.08 דקות), הזמן שקבעה היה 1:55.71 דקות. לעומת זאת במשחה ל-200 מטר חופשי עצמו היא שחתה לא טוב וסיימה במקום ה-16 בתוצאה של 1:58.33 דקות.
באליפות העולם בשחייה שנערכה בשנגחאי, סין בשנת 2011 זכתה רייס בשתי מדליות ארד, במשחה ל-400 מטר מעורב אישי בתוצאה של 4:34.23 דקות, אחרי אליזבת בייזל מארצות הברית (4:31.78 דקות) והאנה מיילי מבריטניה (4:34.22 דקות) ובמשחה שליחות 4x100 מטר מעורב כששחתה בשלב המוקדמות את משחה הגב. נוסף לכך, היא סיימה במקום רביעי במשחה ל-200 מטר מעורב אישי בתוצאה של 2:09.65 דקות ובמקום חמישי במשחה ל-200 מטר פרפר בתוצאה של 2:06.08 דקות.
באולימפיאדת לונדון (2012) סיימה רייס במקום רביעי במשחה ל-200 מטר מעורב אישי בתוצאה של 2:09.55 דקות ולא הצליחה להגן על תוארה, במקום שישי במשחה ל-400 מטר מעורב אישי בתוצאה של 4:35.49 דקות ושוב לא הצליחה להגן על תוארה. באותו משחה שיפרה יה שיוון מסין את שיאה העולמי של רייס והעמידה אותו על תוצאה של 4:28.43 דקות.

חייה האישיים

רייס הייתה בקשר רומנטי עם השחיין איימון סאליבן משנת 2006 במשך שנתיים. הזוגיות ביניהם באה לסופה כחודש לפני המשחקים האולימפיים ביולי 2008. 
באוקטובר 2010 לאחר שלעגה בטוויטר לקבוצת הרוגבי של דרום אפריקה וכינתה אותה "הומואים" (Faggot) חברת יגואר אוסטרליה נותנת החסות של רייס הסירה ממנה את תמיכתה ולקחה ממנה את הרכב שניתן לה בהשאלה.
כיום רייס בקשר רומנטי עם שחקן הרוגבי קוויד קופר, אותו הכירה בסוף שנת 2010.